ভুয়ো ওষুধ কাণ্ডে মোদি সরকারকে নিশানা কীর্তি আজাদের

পশ্চিম বর্ধমান: ভুয়ো ওষুধ (Fake Medicine) কাণ্ডে এবার সরাসরি কেন্দ্রকে নিশানা করলেন বর্ধমান-দুর্গাপুরের তৃণমূল (TMC) সাংসদ কীর্তি আজাদ (Kirti Azad)। দুর্গাপুরের ইএসআই হাসপাতালের ক্রিটিক্যাল কেয়ার ইউনিট ও সি-আর্ম মেশিনের উদ্বোধন করতে আসেন। এদিন দুর্গাপুর থেকে তিনি মোদি সরকারকে (Modi Government) কটাক্ষ করে বলেন, “ভুয়ো ওষুধের জন্য মৃত্যু হচ্ছে হাজার হাজার মানুষের। এর দায় কেন্দ্র সরকারের।”

শনিবার দুর্গাপুরের ইএসআই হাসপাতালের ক্রিটিক্যাল কেয়ার ইউনিট ওসি আর্ম মেশিনের উদ্বোধন হয়। এদিন এই কর্মসূচিতে ছিলেন রাজ্যের আইন বিচার বিভাগীয় ও শ্রম মন্ত্রী মলয় ঘটক এবং বর্ধমান বর্ধমান-দুর্গাপুরের সাংসদ কীর্তি আজাদ। পাশাপশি এদিন হাজির ছিলেন প্রশাসকমণ্ডলীর চেয়ারপার্সন অনিন্দিতা মুখোপাধ্যায়, প্রশাসকমণ্ডলীর ভাইস চেয়ারম্যান অমিতাভ বন্দ্যোপাধ্যায় সহ প্রশাসনিক আধিকারিকরা।

আরও পড়ুন: একাধিক দফতর নিয়ে নবান্নে আজ রিভিউ বৈঠক

এদিন সাংসদ কীর্তি আজাদ আরও বলেন, “কেন্দ্র সরকার যাদের লাইসেন্স দিচ্ছে, তারাই ভুয়ো ওষুধের কারবার করছে। আর সেই ওষুধ খেয়ে রোগীদের কোনও কাজ হচ্ছে না। সেই কারণেই মৃত্যু হচ্ছে হাজার হাজার মানুষের। আর রোগীর পরিজনদের ক্ষোভের মুখে পড়তে হচ্ছে চিকিৎসকদের। কিন্তু এর জন্য দায়ী কেন্দ্র সরকার। আমি এর জন্য লড়ছি। যতদূর যাওয়ার যাব।”

প্রসঙ্গত, দুর্গাপুরে রয়েছে একাধিক ছোট বড় কল কারখানা। রয়েছে হাজার হাজার শ্রমিক। প্রতিনিয়ত দুর্ঘটনার কবলে পড়তে হয় শ্রমিকদের। এতদিন ইএসআই হাসপাতালে ছিল না কোনও ক্রিটিক্যাল কেয়ার ইউনিট। সেই কারণে দুর্ঘটনার কবলে পড়লে শ্রমিকদের রেফার করা হতো বেসরকারি হাসপাতালগুলিতে। এবার ইএসআই হাসপাতালেই অস্ত্রপ্রচারের সময় সি-আর্ম মেশিনের মাধ্যমে দ্রুত আঘাতের জায়গা চিহ্নিত করে কম সময়ে অস্ত্রোপচার করা সম্ভব হবে।

দেখুন আরও খবর: